Správa zo zahraničnej pracovnej cesty
1. Účastník ZPC:
Prof. PhDr. Jozef Výrost, DrSc.
Spoločenskovedný ústav SAV, Karpatská 5, 040 01 Košice
vedúci vedecký pracovník, vedúci oddelenia (angličtina)  	

2. Zahraničná pracovná cesta:
BELGICKO, Brusel, cesta vykonaná v dňoch 11.-12.11.2010. Účelom cesty bola účasť na „Inaugural Meeting of the European Social Survey ERIC Steering Committee“, ktorý sa konal na veľvyslanectve stáleho zástupcu veľkej Británie pri EÚ, Ducale – Hertogstraat No.17, Brussels.
V zmysle zásad ESS ERIC si náklady spojené s cestou financovala každá krajina sama.

3. Rámcový program pobytu:
Cesta sa uskutočnila na pozvanie, sprostredkované v mene prípravného výboru  Dr. Henkom Stronkorstom (Consultant ESS ERIC, Rhiender Es 28,  Netherlands, Tel.:  +31 (0) 85 877 1918, Mail:  stronkhorst@xs4all.nl). Pozvánka tvorí obsah prílohy č.01.
Rokovanie sa konalo v čase od 13.00 do cca 17.00 na veľvyslanectve stáleho zástupcu veľkej Británie pri EÚ, Ducale – Hertogstraat No.17, Brussels s programom, ktorý je obsahom prílohy č.02, za účasti zástupcov z 24 krajín (zoznam pozvaných je obsahom prílohy č.03) a niekoľkých členov súčasného Centrálneho koordinačného tímu (CCT) projektu Európska sociálna sonda/European Social Survey (ESS). 
Po ukončení som uskutočnil ešte krátke rozhovory so sirom Rogerom Jowellom (hlavný koordinátor projektu ESS), Henkom Stronkhorstom, členmi CCT (Ineke Stoop, Rory Fitzgerald, Kirstine Kolsrud, Hideko Matsuo), zástupcami niektorých krajín, ktoré už Memorandum ESS ERIC podpísali (Diana Pejeva, Eugenius Butkus) alebo sú ešte vo fáze pred podpisom Memoranda (Peter Ventluka, Jacques Dubucs). Napokon s Dr. Stronhorstom som prebral možnosti ďalšieho postupu v prípade našej krajiny a spôsob vzájomného informovania sa.

4. Stručný priebeh rokovaní:
Kľúčové informácie o súčasnej podobe projektu ESS a dôvodoch pre vytvorenie ESS ERIC:
Európska sociálna sonda (European Social Survey, ESS) predstavuje dnes už etablovaný medzinárodný celoeurópsky projekt (http://www.europeansocialsurvey.org/), realizovaný zatiaľ v 5 kolách v dvojročnom cykle (od r.2001 do r.2011, v súčasnosti beží terénny výskum 5.kola ESS). Vhodnú základnú orientáciu poskytuje aj informačná brožúrka (ESS booklet), ktorú prikladám ako prílohu č.04. Význam, ktorý Európska komisia a jej orgány pre vednú politiku pripisujú tomuto projektu, možno vidieť aj v tom, že ESS získalo Descartesovu cenu za rok 2005. Toto najvýznamnejšie ocenenie vedeckej práce v Európe udeľuje každoročne Európska komisia za „výnimočné prínosy vo vedeckom výskume. V roku 2005 bola po prvý krát táto cena udelená riešiteľom z oblasti spoločenských vied - ESS.
Projekt ESS sa ako jeden z mála z oblasti spoločenských vied ocitol v uplynulom období na zozname European Strategic Forum for Research Infrastructures (podrobnešie informácie o ESFRI viď  http://ec.europa.eu/research/infrastructures/index_en.cfm?pg=esfri ). Kľúčovou podmienkou pre zaradenie projektu do ESFRI je transformácia ESS na European Research Infrastructure Consortium (ERIC). Táto forma a možnosť existujú relatívne nedávno - od  roku 2009 (pre info viď http://ec.europa.eu/research/infrastructures/index_en.cfm?pg=eric ). 
Pôvodná predstava riadiacich orgánov doterajšej podoby ESS (ESS Central Coordinating Team a ESS Scientific Advisory Board) bola, že sa projekt po 5-tich kolách bude uchádzať o ďalšie pokračovanie. Zmenou vonkajších podmienok a dosiahnutými výsledkami sa pre ESS vytvára možnosť dostať sa medzi strategické infraštruktúrne multilaterálne a dlhodobé projekty EÚ. Prvou úlohou v daných podmienkach bude teda vytvorenie ESS ERIC – čo je náročný proces, ktorý sa bude rozkladať na obdobie cca 2 rokov. Jeho konštituovanie bude úlohou ESS Steering Committee, ktorého prvé strenutie - ESS Sttering Committe Inaugural Meeting – bolo zvolané na 10.11.2010 do Bruselu.

Už uvedená príloha č.02 teda obsahuje program rokovania: 
Po privítaní (rokovanie otvoril britský veľvyslanec Jonathan Brenton)  a predstavení účastníkov, bod 1. programu, bolo uvedené, že časť na rokovaní zastúpených účastníckych krajín do momentu inauguračného stretnutia Steering Committee už podpísala Memorandum porozumenia o účasti na príprave ESS ERIC (12 krajín) a časť tak ešte neurobila (12 krajín vrátane Slovenska) a jej zástupcovia majú zatiaľ v Steering Committee pre prípravu ESS ERIC štatút pozorovateľa – bod 2. programu. 
Text Memoranda porozumenia (Memorandum of Understanding: Participation in Preparing the European Social Survey for ERIC Status“ tvorí obsah prílohy č.05. 

3. bod programu rokovania obsahoval Návrh mandátu členov ESS Steering Committee (Proposed Mandate of the ESS ERIC Steering Committee) a uvádzam ho v prílohe č.06.
 
Obsah 4. bodu programu rokovania tvorili dva krátke dokumenty, harmonogram prípravy ESS ERIC ktorý uvádzame ako prílohu č.07 a harmonogram práce Steering Committee (Application for ERIC Status: Indicative Timetable) ktorý prikladám ako prílohu č.08.
 
5. bod programu predstavoval zhrnutie predchádzajúcich a poskytoval Prehľad o hlavných aktivitách budúcej podoby ESS ERIC (Overview of ESS ERIC core activities). Tento materiál uvádzam ako prílohu č.09.
6.bod programu, rozsahom predloženého dokumentu najväčší, tvorí Návrh štatútu ESS ERIC (European Social Survey ERIC Statutes) a prikladám ho ako prílohu č.10.  

Obsah 7.bodu programu rokovania tvoril dokument o Návrhu zásad financovania ESS ERIC (ESS ERIC Indicative Central Budget Breakdown) v prvom období po jeho vzniku, t.j. cca o 2 roky, s podrobným popisom zásad určenia príspevku jednotlivých účastníckych krajín. Tento dokument uvádzam ako prílohu č.11.

Keďže všetky dokumenty v predloženej podobe po krátkej diskusii účastníci úvodného stretnutia ESS Steering Committee s platným hlasom prijali, v 8. bode  programu boli primenuté úlohy týkajúce sa obdobia do najbližšieho stretnutia (apríl 2011). K nim sa v dalším bode správy vrátim.

5. Odporúčané závery:
a) v najbližšom čase (cca 1 mesiac) by bolo vhodné prijať rozhodnutie, či SR v zastúpení MŠVVŠ má záujem participovať v príprave ESS ERIC a týmto spôsobom podporiť snahu dostať tento multilaterálny projekt do European Strategic Forum for Research Infrastructures (ESFRI). 
b) v prípade kladnej odpovede by bolo vhodné bezodkladne podpísať Memorandum porozumenia k účasti SR v príprave ESS ERIC (príloha č.5). Uskutočnenie tohto kroku ešte nezaväzuje SR a teda MŠVVŠ vstúpiť do budúceho ESS ERIC, ale umožní efektívne pôsobiť v ESS Steering Committee a tak ovplyvniť podobu a pravidlá perspektívneho konzorcia.
c) čas do nasledujúceho stretnutia ESS ERIC Steering Committee v apríli 2011 by bolo vhodné zo strany MŠVVŠ využiť na dôkladné posúdenie právnych (Štatút ESS ERIC – príloha č.10) a ekonomických (Návrh zásad financovania ESS ERIC – príloha č.11) dopadov účasti SR v tomto procese a predložiť prípadné slovenskou stranou navrhované  úpravy a zmeny na rokovaní Steering Committee.

Prehľad prinesenej dokumentácie a miesto jej uloženia
Prílohy 1 – 11 v elektronickej forme, zaslané na Sekciu vedy a techniky MŠVVŠ.

8.   Osobitne vyhodnotený očakávaný prínos ZPC

SR sa týmto otvára možnosť naďalej participovať na jednom z najprestížnejších 
mutlilaterálnych projektov EÚ v oblasti spoločenských vied v ďalšom období.

9.    Spôsob zverejnenia výsledkov ZPC, prenos získaných informácií
Podľa úvahy vedenia Sekcie vedy a techniky MŠVVŠ.

Správu vypracoval: prof. PhDr. Jozef Výrost, DrSc.
Dátum: 15.11.2010
Správu schválil: 
 
Poznámka:
Správu zo ZPC je potrebné vypracovať do 10 dní od jej ukončenia a predložiť na Sekciu medzinárodnej spolupráce